O drumeție alături de prieteni a fost la un pas de tragedie pentru un bărbat care a reușit să scape din ghearele unui urs întâlnit pe traseu. Întâmplarea a fost povestită pe Facebook, acolo unde bărbatul a împărtășit ce lecții a învățat din aceasta experienţă.
"Vă scriu aceste rânduri răgușit deoarece astăzi am văzut ursul şi nu doar atât... Vreau să împărtășesc cu voi această întâmplare ghinionistă, dar şi norocoasă în același timp, în speranța ca se vor învăța câteva chestii vitale de aici.
Prin sălbăticia Munților Nemira, trei entuziaști ai drumețiilor pe trasee mai puțin umblate şi nemarcate ne desfășuram activitatea într-o zi liniștită de duminică. Ne retrăgeam din muchia principală spre drumul forestier și am dat într-o zonă mai abruptă cu foarte mulți arbori doborâți, o zonă preferată de animale sălbatice pentru a se adăposti. Urma să sărim o încrengătură iar cel ce a trecut primul a avut ghinionul sa dea fix peste Moș Martin ce își făcea somnul de frumusețe la rădăcina unui arbore căzut.
Trezindu-se speriat, primul instinct a fost să atace, colegul s-a lăsat pe spate, ursul a dat cu laba peste copsa iar apoi l-a prins de bocanc şi îl tragea. Noi fiind în spatele lui am început să urlăm din toți plămânii şi să ridicăm mâinile iar cel atacat continua să lovească ursul cu piciorul peste cap, apoi a fugit în câteva secunde spre norocul nostru. Totul s-a încheiat cu pantalonii rupți si o zgârietură pe coapsă, un bocanc perforat şi câteva urme de colți în laba piciorului, plus o vizită la spital.
Acum să analizăm unde a fost greșeala principală: deși știam ca e o zonă frecventată de urși, nu am făcut suficientă gălăgie, doar am vorbit între noi, dar pare ca nu a fost de ajuns. Dacă ne-ar fi simțit prezența, ursul s-ar fi îndepărtat așa cum s-a întâmplat la toate întâlnirile de până acum. În acest caz spray-ul de urs a fost inutil fiind pus la rucsac, iar dacă ar fi fost undeva mai la îndemână tot la fel de inutil ar fi fost deoarece totul s-a întâmplat în câteva secunde.
Ce ar fi de învățat de aici:
- Să aveți la voi un fluier, petarde, spray de urs.
- Nu mergeți singuri pe trasee sălbatice, nu știu cum s-ar fi terminat totul dacă colegul era singur la întâlnirea cu ursul.
- Evitați încrengăturile, zonele cu vegetație deasă şi zonele unde ar putea avea bârlog. Dacă chiar nu le puteți evita, faceți multă gălăgie înainte de a vă apropia, stați cât mai grupați şi țineți spray-ul în mână cu siguranța scoasă.
- În cazul în care ursul nu vă vede, îndepărtați-vă ușor fără a atrage atenția.
- Dacă ursul vă vede, pătrați-vă calmul, nu aruncați cu obiecte si nu întoarceți spatele să fugiți. Nu priviți ursul direct in ochi deoarece se interpretează ca un semn de agresivitate. Dacă continuă să vină spre voi, lăsați rucsacul și continuați sa vă îndepărtați cu fața spre el, va fi interesant de mâncarea din el.
- În cazul unul atac fulger, cum a fost şi acesta, cel mai important e să țipați din toți plămânii şi sa loviți ursul cu ce vă vine la mână, de preferat în zona ochilor şi nasului.
- În urma acestor întâmplări nu ar trebui sa ne descurajăm de a mai face activități în natură, ci doar să fim mai prudenți și să înțelegem că noi suntem intrușii în habitatul lor", a scris bărbatul pe Facebook.
Vă scriu aceste rânduri răgușit deoarece astăzi am văzut ursul si nu doar atât...? Vreau să împărtășesc cu voi această...
Publicată de Răzvan Constantin pe Duminică, 10 martie 2024